b"\n_START_ARTICLE_\nVolant de control\n_START_PARAGRAPH_\nUn volant de control, conegut col\xc2\xb7loquialment com a banya, \xc3\xa9s un dispositiu utilitzat per pilotar determinats tipus d'aeronau d'ales fixes._NEWLINE_El pilot fa servir el volant per controlar l'actitud de l'avi\xc3\xb3, generalment amb el capcineig i el balanceig. En girar el volant es poden controlar els alerons i l'eix de balanceig. En moure la columna de control cap a proa o cap a popa es poden controlar el tim\xc3\xb3 de profunditat i l'eix de capcineig. El morro de l'aeronau puja si s'estira el volant i baixa si s'empeny. L'avi\xc3\xb3 es balanceja cap a l'esquerra si es gira el volant cap a l'esquerra i cap a la dreta si es gira cap a la dreta._NEWLINE_Els avions de mida petita a mitjana, normalment els que tenen turboh\xc3\xa8lices, tenen un sistema mec\xc3\xa0nic en el qual el volant est\xc3\xa0 connectat directament a les superf\xc3\xadcies de control mitjan\xc3\xa7ant cables i barres. Les persones no tenen prou for\xc3\xa7a per controlar avions m\xc3\xa9s grans i potents, per la qual cosa es fan servir sistemes hidr\xc3\xa0ulics en els quals els moviments del volant controlen v\xc3\xa0lvules hidr\xc3\xa0uliques i actuadors. En aeronaus m\xc3\xa9s modernes, les entrades poden passar per un sistema de control per senyals el\xc3\xa8ctrics, que seguidament envia el senyal corresponent a actuadors units a les superf\xc3\xadcies de control. Els volants poden tenir un vibrador per avisar el pilot del perill d'entrada en p\xc3\xa8rdua o, fins i tot, un propulsor per ajudar-lo a revertir l'entrada en p\xc3\xa8rdua."